google/wiki40b huggingface dataset:
Objekti tuvastamine

Ajalugu

Objektide tuvastamise esialgsed ideed arenesid välja koos esimeste võimsamate arvutitega. 1981. aastal leiutati Stanfordi ülikoolis tehnoloogia ruumiliste kujundite tuvastamiseks. 1987. aastal töötas Irving Biederman välja RBC teooria geoonmudelite tuvastamiseks. 1991. aastal hakati treenima Massachusettsi Tehnoloogiainstituudis näotuvastust, üritades eri valemitega tuvastada inimese näo juures kindlaid iseärasusi ja mustreid. Samal aastal töötati Chicago Ülikooli ja Rochesteri Ülikooli arvutiteaduste instituudis välja süsteeme värvide tuvastamiseks piltidel. 1998. aastal töötati välja MNIST-i andmebaas, mis suutis tuvastada käsitsi kirjutatud numbrimärke 88% täpsusega. 
Eri süsteemide ja tehnoloogiate koostööl arenes objekti tuvastamine aina kiiremini ning uute meetodite väljatöötamisega kiirenes arvutite treenimise protsess märgatavalt. Ühe pildi tuvastuse kiirus tõusis 21. sajandi esimesel aastakümnel minutitelt sekunditele ning nüüdseks millisekunditele, võimaldades reaalajas märgendamist. 2012. aastaks oli MNIST-i andmebaasi täiustatud 99,77% täpsuseni. Arvestades objektituvastusega seotud ülesannetega, näiteks vähkkasvajate varajane märkamine ja iseliikuvad robotid, ei ole paljudes valdkondades vead aktsepteeritavad. Sellega seoses on järjest töötatud välja uusi meetodeid, et treeninguprotsessi parandada.

Meetodid

Objekti tuvastamise meetodid jagunevad enamjaolt kahte gruppi: masinõppepõhised meetodid ning süvaõppepõhised meetodid. Masinõppepõhised meetodid vajavad üldiselt kindlalt defineeritud parameetreid, mille järgi klassifitseeritakse objekte tuvastamise jaoks. Süvaõppe puhul on treenimisprotsessi jaoks tavaliselt tehisnärvivõrk, mis kujutab teadmisi mustritena. Mõlema meetodi puhul on kasutusele võetud mitmesuguseid lahendusi.
Mõistlikult ja mugavalt

"Mõistlikult ja mugavalt" on ansambli Sõpruse Puiestee viies kauamängiv, mis ilmus aastal 2014. Heli Kaupo Kaldmäe, Master Minerva Pappi.
Eksperimentaalfüüsika

Experimentaalfüüsika on füüsika haru, mis koondab endas kõiki füüsika harusid, milles tegeletakse füüsikaliste nähtuste vaatlustega ja eksperimentidega. Eksperimentaalfüüsika meetodid erinevad vastavalt tema harudele ja võivad olla lihtsamad eksperimendid ja vaatlused nagu Cavendishi ekperiment gravitatsioonilise vastasmõju mõõtmiseks või äärmiselt keerukad nagu eksperimendid Suures Hadronite Põrgutis.

Eksperimentaalfüüsikast

Eksperimentaalfüüsika koondab enda alla kõikidest füüsika valdkondadest osad, milles tegeletakse andmete kogumisega, andmete kogumise meetodite arendamisega, eksperimentide koostamise ja välja mõtlemisega. Eksperimentaalfüüsikat vastandatakse teoreetilisele füüsikale, milles ennustatakse ja selgitatakse looduse füüsikalist käitumist läbi uute mudelite loomise, mitte uute andmete kogumise.
Kuigi eksperimentaalses- ja teoreetilises füüsikas tegeletakse füüsika eri aspektidega on nad lahutamatult üksteisega sümbiootiliselt seotud ja mõlema ühine eesmärk looduse käitumise tundmaõppimine. Eksperimentaalfüüsika pakub omalt poolt andmeid, mida saab analüüsida ja teoreetiline füüsika pakub omalt poolt andmetega kooskõlas olevaid mudeleid ning selgitusi mille põhjal on jällegi võimalik katseid veel paremini koostada. Teoreetilised füüsikud võivad arendada uusi teooriaid mille õigsust saab kinnitada uute eksperimentide koostamise läbi.
Budžak

Budžak (rumeenia Bugeac, ukraina ja bulgaaria Буджак, gagauusi ja türgi Bucak, poola Budziak, saksa Budschak) on piirkond Euroopas Moldova lõuna- ja Ukraina edelaosas. Moldovas pole Budžaki ala täpselt määratletud, Ukrainas hõlmab see Odessa oblasti osa, mis jääb Dnestri jõest edelasse.

Nime päritolu

Budžaki nimi on pärit turgi keeltest ning tähendab 'ääremaad', 'nurka' või 'kolmnurka'. Viimane moodustub kolme linna – praeguste nimedega Bilgorod-Dnistrovskõi, Benderi ja Ismajili – mõtteliste ühendusjoonte järgi.

Ajalugu

Budžaki ala on kuulunud 7. sajandist kuni 14. sajandini erinevate Bulgaaria riikide alla. Kuni 15. sajandini oli see Moldaavia osa Vana-Bessaraabia. Alates 1484. aastast oli see Osmanite riigi osa ning oma erilise kuju tõttu sai see riigi ääreala nime 'Budžak'.
Venemaa liitis 1812. aastal endaga Pruti ja Dnestri jõe vahelise ala ning sellele kandus lõunast üle nimi Bessaraabia. Vana-Bessaraabia jäi sisuliselt uue Bessaraabia lõunaosaks.
Osa Budžakki (Vana-Bessaraabia lõunaosa) kuulus aastatel 1856–1878 Rumeeniale, 1918. aastal sai terve Vana-Bessaraabia Rumeenia Kuningriigi osaks.
1940. aastal okupeeris ja annekteeris Nõukogude Liit Bessaraabia ning see sai Moldaavia NSV ja Ukraina NSV osaks. Budžak tähendas nüüd Ukraina NSV alla läinud Vana-Bessaraabia osa.
Aastatel 1941–1944 oli Budžak taas tervenisti osa Suur-Rumeeniast. Kuulus Bessaraabia kubermangu, mille pealinn oli Chișinău.
Alates 1944. aastast (ametlikult 1947. aastast) oli Budžak taas Nõukogude Liidu (Moldaavia NSV ja Ukraina NSV) osa. Alates 1991. aastast on Budžak Moldova (Vana-Bessaraabia põhjaosa) ja Ukraina osa (kitsamas mõistes Budžak).

Tänapäeva Moldova Budžak

Moldovas pole Budžaki ala tänapäeval täpselt määratletud, osa ajaloolist Budžakki jääb Transnistria alale.

Tänapäeva Ukraina Budžak

Ukrainas hõlmab see Odessa oblasti edelaosa. Sellel on kasutusel eri nimetusi: "Lääne-Odessamaa" (ukraina: Західнa Одещина, Zahidna Odeštšõna), "Bulgaaria Bessaraabia" (ukraina: Болгарська Бессарабія, Bulgarska Bessarabija), "Akkermanimaa" (ukraina: Аккерманщина, Akkermanštsõna – Bilgorod-Dnistrovskõi linna ajaloolise türgi nime 'Akkerman' järgi).
Ukraina 2001. aasta rahvaloenduse järgi oli Budžaki (Odessa oblasti rajoonid, mis jäävad Budžaki alale) rahvastik 617 200 inimest, neist umbes 40% ukrainlasi, 21% bulgaarlasi, 20% venelasi, 13% moldaavlasi, 4% gagauuse ja 2% muid rahvusi.
Ukraina Budžaki pindala on umbes 13 200 km².
Hispaania veinid

Hispaania veinipiirkonnad

Hispaanias on suhteliselt suur arv DO klassifikatsiooni omavaid veinipiirkondi, 2 DOC piirkonda ning ülejäänud piirkonnad on VdiT. Hispaania kuulsaimad veinipiirkonnad on kahtlemata DOC staatuses Rioja ja Priorat, aga samuti Ribera del Duero. Üpriski tuntud on ka veinid Valdepeñase piirkonnast. On teada, et selle Valdepeñase veinid olid Hemingway lemmikuks.

Šerri

Šerri näol on tegemist kangestatud veiniga, mis tuleb peamiselt Lõuna-Hispaaniast, linnade Jerez, Sanlucar de Barrameda ja El Puerto de Santa Maria ümbrusest. Valmistatakse peamiselt Palomino viinamarjast (u 95% piirkonna istikutest), kuid kasutada võib ka Moscateli või Piedro Ximinezit.

Cava

Cava näol on tegemist Hispaania vahuveiniga, mida valmistatakse traditsioonilisel meetodil. Enamik vahuveini tuleb Katalooniast (u 95%). Cavat toodetakse peamiselt Xarel-lo, Macabeo ja Parellada viinamarjadest. Eksperimenteeritakse ka Chardonnay ja Pinot Noiriga. Nimetus Cava võeti ametlikult kasutusele 1970. aastal. Täna on Cava märgise kasutamine lubatud vaid teatud piirkondades.
Tiiu Pau

Elulugu

Lõpetas 1957 Rakvere Pedagoogikakooli ja 1962 TPedI kehakultuuriteaduskonna, pedagoogikakandidaat (1982, Vilniuse Ülikool), väitekiri "Физическое воспитание в общеобразовательных школах Эстонии 1919–1940". Oli 1962–1983 TPedI sporditeooria ja spordialade didaktika osakonna vanemõpetaja, 1984–2006 TPÜ/TLÜ spordialade lektoraadi dotsent. Õpetanud kehalist kasvatust; koostanud õppevahendeid.

Teadustöö

Uurimisvaldkond: laste ja noorte kehaline kasvatus, kehalise kasvatuse ja spordi ajalugu. Tegelenud edukalt nais- ja iluvõimlemisega, võitnud kuld- ja hõbemedaleid. Üle 10 teadustrükise.
Gustav Terkmann

Gustav Terkmann (22. september 1850 (ukj) Nõva – 16. mai 1924) oli Eesti orelimeister.
Tema poeg oli orelimeister August Terkmann.
Kosmoseratsanikud

Kosmoseratsanikud on Eesti ansambel. Ansambel asutati 2008.
Pilkuse vald

Pilkuse vald (saksa keeles Bremenhof) oli vald Tartumaal Otepää kihelkonnas.
Vald eksisteeris 1866–1939.
Valla alal asusid Pilkuse, Vidrike ja Väike-Pilkuse mõis.
Johannes Tasa

Johannes Tasa (sündinud 23. novembril 1950 Tallinnas) on eesti orienteeruja.

Haridus

Lõpetas 1969. aastal Tallinna Polütehnikumi raadiolevi ja side erialal.

Töö

1968. aastast töötas ta raadioaparatuuri montöörina Eesti NSV Riiklikus Televisiooni- ja Raadiokomitees. 1972. aastast töötas ta elektrikuna S. Kirovi nimelises näidiskalurikolhoosis. 1976. aastast oli ta elektrik Tallinna Rajoonidevahelises Põllumajandustehnika Tootmiskoondises. 1994. aastast on tehnoloogialiinide ja tootmisprotsesside juht- ja kontrollseadmete remondi ja automaatikaseadmete paigaldusega tegeleva OÜ Kirsten juhataja ja omanik.

Sporditulemused

Harrastab orienteerumist 1960. aastatest, tema treener oli Tõnu Raid. 1970. aastal võitis Tallinna Polütehnikumi võistkonnas Jüriööjooksu.
Orienteerumisjooksu Eesti meistrivõistlustel võitis aastatel 1971–1987 12 kuld-, 8 hõbe- ja 5 pronksmedalit. Suusaorienteerumise Eesti meistrivõistlustel võitis aastatel 1973–1979 2 kulda ja 4 pronksi. NSV Liidu meistrivõistlustel orienteerumisjooksus võitis Eesti teatemeeskonna koosseisus kulla 1981. aastal (meeskonnas Arvo Kivikas, Nikolai Järveoja ja Johannes Tasa) ja 1982. aastal (meeskonnas Kalle Luuk, Arvo Kivikas, Nikolai Järveoja ja Johannes Tasa).  Lisaks võitnud 6 kulda NSV Liidu esivõistlustel – individuaalselt 1976 ja 1979 ning teatemeeskonna koosseisus aastatel 1971, 1973, 1975 ja 1978. Aastatel 1971–1982 võistles 10 korral NSV Liidu koondises.
Kergejõustiku Eesti meistrivõistlustel võitis 1974. aastal pronksi 5000 meetri jooksus ja 1978. aastal hõbeda 12 km murdmaajooksus, lisaks võitnud 2 hõbedat ja pronksi 4x1500 m teatejooksus.
Rogainis võitnud meessuperveteranide klassis koos Arvo Kivikaga MMil kulla (2008), 3 hõbedat (2010, 2012, 2014) ja pronksi (2013), EMil 2 kulda (2010, 2012), 2 hõbedat (2007, 2011) ja pronksi (2013).
Joonistanud orienteerumiskaarte.

Ühiskondlik tegevus

Olnud Eesti Orienteerumisföderatsiooni presiidiumi liige, aastatel 1975–1982 treenerite nõukogu liige ja 1988–1992 Eesti Orienteerumisliidu volikogu juhataja. 
Aastatel 1985–1990 Eesti NSV XI Ülemnõukogu liige, kuulus noorsookomisjoni.

Isiklikku

Ta on abielus Hilla Tasaga, kes on samuti tulnud orienteerumisjooksus Eesti meistriks. Ka tema vend Voldemar Tasa on orienteeruja ja sporditegelane.
Bill O'Reilly

William James O'Reilly (sündinud 10. septembril 1949) on USA saatejuht, kirjanik, kolumnist ja poliitikakommentaator. 
Ta juhtis aastatel 1996–2017 Fox News Channeli saadet "The O'Reilly Factor", mis oli vaadatuim kaablitelevisiooni saade.
Eesti Gayliit

Eesti Gayliit on eesti geisid ühendav organisatsioon. 
Eesti Gayliidu tegevusvaldkonnad on õigus, huvide esindamine ja kaitse; sotsiaalhoolekanne ja tervishoid; harrastus ja ajaviide. 
Eesti Gayliit asutati 1992. aastal.
Laiuse staarostkond

Laiuse staarostkond (poola keeles Starostwo Lais) oli Tartu vojevoodkonda kuuluv haldusüksus Poola-Leedu võimu aegsel Liivimaal, keskusega Laiuse linnuses. Staarostkond lakkas tegelikult eksisteerimast 1622. aastal, mil Rootsi väed vallutasid Laiuse linnuse, nimeliselt aga säilis Laiuse staarosti ametikoht edaspidigi.
Augarten

Augarten on 52,2 hektari suurune avalik park Viini II ringkonnas Leopoldstadtis. Tegu on linna vanima barokkpargiga.
Fistful of Metal

"Fistful of Metal" on thrash metal-bändi Anthrax debüütalbum. Album ilmus 1984. aasta jaanuaris.
Atractaspis bibronii

Nimi

Maoliik on nimetatud Prantsuse zooloogi ja herpetoloogi Gabriel Bibroni (20. oktoober 1805 – 27. märts 1848) auks.

Levila

Neid ärksaid peamiselt kaevuva eluviisiga madusid võib kohata Lõuna-Aafrika Vabariigis, Svaasimaal, Botswanas, Namiibias, Angolas, Zimbabwes, Sambias, Kongo Demokraatlikus Vabariigis, Malawis, Mosambiigis, Tansaanias, Keenias ja Somaalias.

Kokkupuuted inimestega

Atractaspis bibronii on inimeste suhtes mürkmadudeks liigitatav, kuna nende hammustus võib vahel kerge astmega mürgistusseisundeid esile kutsuda.
Atractaspis bibronii ja ka teiste pinnaserästikute hammustamise eripäraks on see, et madu liigutab hambad hammustamiseks vertikaalasendisse, suud seejuures avamata.
Plāņi mõis

Ajalugu

Mõis sai alguse aastal 1676. Toona rajasid Oxenstiernad Plāņi, Strēli ja Sēpuri talude juurde uue mõisa. Aastail  1725−1786 ja 1797−1920 oli mõis rüütelkonna valduses.

Mõisa suurus

Bienenstammi andmetel oli mõisa suurus aastal 1816 12 ja 7/8 adramaad, sellele allus 335 mees- ja 356 naishinge. Ühtlasi allus sellele Stahklite karjamõis.
Emumäe vald

Emumäe vald (saksa keeles Emmomeggi) oli vald Virumaal Simuna kihelkonnas. 
Vald eksisteeris 1866–1893 ja siis liideti see vald Salla vallaga.
Kai Muru

Kai Muru (sündinud 1. augustil 1970) on eesti pediaater ja meditsiinigeneetik.

Haridus

1988–1994 Tartu Ülikool, Arstiteaduskond, pediaatria eriala
1994–1995 Tallinna Lastehaigla, internatuur pediaatria erialal
1998–2008 Tartu Ülikool, arstiteaduskond, residentuur meditsiinigeneetika erialal
2008–2014 Tartu Ülikool, arstiteaduskond, doktorantuur

Teenistuskäik

1987–1988 Tallinna Pelgulinna Haigla Sünnitusmaja, hooldusõde
1991–1993 Tallinna Pelgulinna Haigla Sünnitusmaja, laste intensiivravi osakonna meditsiiniõde
1997–1998 Tallinna Pelgulinna Haigla Sünnitusmaja, pediaater
2004–2007 Tallinna Pelgulinna Sünnitusmaja naistenõuandla, arst-konsultant
2002–2006 Eesti Geenivaramu, projektijuht
2004–… Tartu Ülikooli Kliinikumi Ühendlabor, geneetikakeskus, pediaater-geneetik

Väitekiri

Aastal 2014 kaitses ta doktorikraadi (teema: sünnieelsete sõeluuringute strateegiad, kaugtulemused lastel skriiningtestide muutuste korral ja sagedasemad sündroomsed südamerikked Eestis (Tartu Ülikool, Arstiteaduskond).
Limaskestabarjäär

Limaskestabarjäär (inglise keeles mucosal barrier) on epiteelirakkude membraanil ja nendevahelistel tiheliidustel põhinev limaskesta ioonide, molekulide, bakterite jm läbivust blokeeriv või pärssiv omadus.
Limaskestabarjäär ei ole kindel anatoomiline struktuur, ja kontseptsioonina kerkis see esile arvatavati möödunud sajandi teisel poolel (1960. ja 1970. aastatel).  
Osade uurijate arvates esineb limaskestabarjäär näiteks sooltes ja maos. Limaskestabarjäär koosneb tõanäoliselt mitmetest komponentidest: lima epiteeli pinnal, bikarbonaatide poolt moodustatud puhverkiht, epiteelirakkude rakumembraanid koos nendevaheliste tiheliidustega, epiteeli kattev fosfolipiidikiht ja epiteelirakkude rakusisene pH regulatsioonisüsteem. 
Limaskestabarjääri ülesandeks on neutraliseerida või ka elimineerida rakku sisenenud ülemäärased H⁺-ioonid, bakterid aga ka osalemine toitainete imendumisel ja jääkainete väljutamisel.  
Mao limaskestabarjäär kaitseb epiteeli ka maomahla lagundava toime eest.
Limaskestabarjääri talitluse häirumise korral võivad tekkida ägedad limaskesta lesioonid. Limaskestabarjääri kahjustavad ka mittesteroidsed põletikuvastased ravimid (näiteks atsetüülsalitsüülhape põhjustab endoskoopiliselt diagnoositud mao ja kaksteistsõrmiku limaskesta lesioone 70–90%-l tarvitajatest) ja kuid need paranevad ravimite tarvitamise lõpetamisel üsna ruttu. 
Limaskestabarjääri kahjustumise tagajärjel imendub soolhape limaskesta ja võib seal esile kutsuda põletikku meenutava protsessi.
Sudbury Eesti Selts

Sudbury Eesti Selts (inglise keeles Sudbury Estonian Society) on Kanada eestlaste selts, mis tegutseb Kanadas Ontario provintsis Sudburys. Seltsi esimees on Erich Kiudorf.
We Are Family (Family album)

We Are Family on Eesti ansambli Family album, mis ilmus 2002. Albumi tootis TopTen.
Callum Hudson-Odoi

Callum James Hudson-Odoi (sündinud 7. novembril 2000) on Inglise jalgpallur, kes mängib ründaja või ääreründajana Premier League’i klubi Chelsea eest.

Klubikarjäär

Hudson-Odoi liitus Chelseaga 2007. aastal ja tegi oma U-18 debüüdi augustis 2016. aastal. Ta lõi oma debüüthooajal 8 väravat 25 mängus, millega aitas kaasa U-18 meeskonna FA Youth Cupi võidule. Peale seda edutati Hudson-Odoi U-23 meeskond juba 16-aastasena, U-23 meeskond mängis oma hooaega EFL Trophy nimelises võistluses, kus Hudson-Odoil õnnestus lüüa 4 väravat 3 mängus, millest 2 väravat tulid League One tiimi Plymouth Argyle'i vastu.
20. detsembril 2017 oli Hudson-Odoi esimest korda Chelsea mänguks valmistuva meeskonna nimekirjas, vastaseks EFL Trophys Bournemouth, kuid mänguaega ei saanud. 28. jaanuaril 2018 Hudson-Odoi tegi oma esimeeskonna debüüdi FA Karikamängus Newcastle Unitedi vastu. Ta liitus mänguga pingilt 81. minutil, väljavahetades Pedro Rodrigueze 3:0 koduses võidumängus. Tema Premier League'i debüüt tuli vahetusmängijana 31. jaanuaril, kui kodus kaotati Bournemouthile.
Peale muljetavaldavat 2018–19 hooajaeelset ettevalmistust uue peatreeneri Maurizio Sarri käe all, itaallane teatas, et Hudson-Odoi jääb Chelsea esimeeskonna juurde selleks hooajaks. Sellele järgnevalt anti Hudson-Odoile särginumbriks number 20. Esimest korda alustas Hudson-Odoi Chelsea eest algkoosseisus mängu 5. augustil 2018, kui FA Community Shieldi mängus kaotati Manchester Cityle 2-0, Hudson-Odoi sai kirja 59 minutit. Hudson-Odoi lõi oma Europa liiga debüüdil PAOKi nimelise jalgpalliklubi vastu oma esimese värava esindusmeeskonna eest, Chelsea võitis kokkuvõttes mängu 4-0.
2019. aastal valiti ta Chelsea aasta noormängijaks.

Rahvusvaheline karjäär

Hudson-Odoil on võimalik mängida nii Inglismaa kui ka Ghana eest, kuid ta on esindanud Inglismaa igas vanusegrupis alustades U-16ga ja lõpetades U-19ga. Aprillis 2017, Hudson-Odoi sai koondisekutse 2017 UEFA U-17 Euroopa Meistrivõistlusteks. Ta lõi värava poolfinaalis Türgi vastu. Hudson-Odoi lõi finaalis ka penaltiseerias värava, milles Inglismaa lõppkokkuvõttes kaotas Hispaaniale. Tänu tema säravatele esitustele valiti ta ka võistluse sümboolsesse koosseisu. Hudson-Odoi oli ka mõjukas figuur Indias 2017. aastal toimuvatel FIFA U-17 Maailmameistrivõistlustel lüües 1 värava 7 mänguga ja mängides kõik 90 minutit finaalmängus, kui alistati Hispaania eakaaslased 5-2. 
Märtsis 2018 lõi Hudson-Odoi värava Inglismaa U-18 meeskonna eest, kus vastaseks olid Valgevene eakaaslased. 2018 septembris lõi ta värava Inglismaa U-19 meeskonna eest, kus vastaseks olid Belgia eakaaslased.

Eraelu

Hudson-Odoi on Inglismaa põhilisest liigasüsteemist väljaspool jalgpalli mängiva Bradley Hudson-Odoi noorem vend ja endise Hearts of Oaki ghanalasest poolkaitsja Bismark Odoi poeg.
Micrelaps

Levila

Nad elavad valdavalt Aafrikas ja Lähis-Idas.
Narva hüdroelektrijaam

Narva hüdroelektrijaam on hüdroelektrijaam, mis asub Narva jõel Narva ja Jaanilinna vahel. Kuulub Venemaale. Omanik OAO "TGK-1".
Elektrijaam alustas tööd 1955. aastal. Võimsus 125 MW (170 mln hj).
Homonüüm

Homonüüm on samakujuline, kuid eri tähendusega sõna (või üldisemalt märk). Näiteks tee (mida juuakse) ja tee (mida mööda kõnnitakse).
Sama häälduse, aga erineva kirjapildi ja tähendusega sõnu nimetatakse homofoonideks, sama kirjapildi, aga erineva häälduse ja tähendusega sõnu nimetatakse homograafideks.
Johann-Christian Põder

Johann-Christian Põder (sündinud 11. jaanuaril 1977) on eesti vaimulik, teoloog ja eetik.
Ta lõpetas aastal 1995 Pärnu Sütevaka Humanitaargümnaasiumi ja aastal 2001 Tartu Ülikooli usuteaduskonna cum laude ja Göttingeni Ülikooli usuteaduskonna doktorantuuri 2010. Kõrgeima hinde (summa cum laude) saanud väitekirja teema kuulub filosoofilise ja teoloogilise eetika dialoogi valdkonda .  
Ta ordineeriti Eesti Evangeelse Luterliku Kiriku diakoniks 16. augustil 2007 ja õpetajaks 27. septembril 2009. Ta töötab justiitsministeeriumi vanglate osakonna nõunik-peakaplanina. 
2008-2011 oli ta osalise koormusega EELK Usuteaduse Instituudi eetika lektor. 2011 sügisest on ta ühtlasi osalise koormusega Greifswaldi ülikooli süstemaatilise usuteaduse õppetooli juures meditsiinieetika külalisteadur . 
Tema abikaasa on taanlasest teoloog Christine Svinth-Vaerge Põder, PhD. Tema isa on emeriitpeapiiskop Andres Põder, vend Thomas-Andreas Põder on teoloog ja vaimulik.
Kisklaud

Kisklaud on kirve ja kiilu abil palgist (tüve poolt, kus on vähem oksi) lõhestatud laud.
Kisklaua saamiseks lõhestati sobiva puu tüvi pooleks. Edasi hakati ühte poolikut südamiku poolt alates laudadeks lõhkuma. Selleks tehti kirvega täke ette ja kiilu abil lõhestati pikkamööda poolkumeraid laudu tüve küljest lahti.
Oriol Romeu

Koondisekarjäär

2008. aastal tuli ta Hispaania noortekoondisega alla 17-aastaste Euroopa meistriks.
2012. aasta suveolümpiamängude jalgpalliturniiril kuulus ta Hispaania olümpiakoondisse. Ta pääses platsile kahes alagrupimängus.
VY Canis Majoris

Vaatlusajalugu

VY Canis Majori esimene teadaolev vaatlus on prantsuse astronoom Jérôme Lalande tähekataloogis 7. märtsil 1801, mis loetleb selle 7. suurusjärgu tähena. Edasised 19. ja 20. sajandi uuringud näitasid, et täht oli alates 1850. aastast tuhmunud.
Alates 1847. aastast on VY Canis Majorist kirjeldatud kui punast tähte. 19. sajandi vaatlused tekitasid hüpoteesi, et VY Canis Majoris on tähesüsteem, kuid 1957. aastal tehtud vaatlused ja kõrge eraldusvõimega pildistamine 1998. aastal tõestasid, et see ei ole kaksiktäht. 
VY CMa heleduse variatsiooni kirjeldati esmakordselt 1931. aastal, kui see loetleti (saksa keeles) pika perioodi muutujana, mille fotomeetriline ulatus oli 9,5 kuni 11,5. Sellele anti 1939. aastal muutuva tähe tähistus VY Canis Majoris, Suure Peni tähtkuju 43. muutuv täht.
Kaare tee

Kaare tee on tänav Veibri külas, Ihaste ligidal.
Tänav on lookekujuline (välja arvatud tänava see osa, mis moodustab põiktänava) ning algab ja lõpeb Veibri teega ristudes. Kaare tee aadressiga on 65 elamukrunti.
Allure of the Seas

Juhtumid

21. aprillil 2012 tekkis laeva pardal masinaruumis tulekahju.
Naomi Novik

Naomi Novik (sündinud 30. aprillil 1973 New Yorgis USA-s) on Ameerika kirjanik ja programmeerija. Teda tuntakse peamiselt alternatiivajaloolise imeulmeromaanide sarja "Temeraire" järgi, milles on 2014. aasta aluseks ilmunud kaheksa raamatut. Tema esimene raamat "Tema majesteedi lohe" ("His Majesty's Dragon") võitis 2007 Compton Crooki auhinna parima ulmeromaani eest. 2007. aastal kandideeris see ka parima romaanina ulmekirjandusauhinnale Hugo.
Novik õppis Browni Ülikoolis inglise kirjandust ning kaitses Columbia Ülikoolis magistrikraadi arvutiteaduses. Ta osales arvutimängu "Neverwinter Nights: Shadows of Undrentide" arendamises, kuni hakkas tegelema kirjutamisega. 
Naomi Noviku romaanisari "Temeraire" kujutab Napoleoni sõdu alternatiivajaloolises maailmas, milles on levinud lohed, keda kasutatakse lennuväena. Sari on saanud nime ühe peategelase järgi, kes on Briti sõjaväes teeniv lohe Temeraire.
2006. aastal omandas filmirežissöör Peter Jackson "Temeraire'i" sarja filmimisõigused. Ingliskeelsed raamatud on ilmunud ka audioraamatutena, mille on sisse lugenud Simon Vance. 
2010. aastal teatas Novik kavatsusest kirjutada noortele suunatud ulmeromaan, mille aluseks on Frances Hodgson Burnetti raamat "Salaaed".
2011. aastal avaldas Naomi Novik koomiksiraamatu "Will Supervillains Be on the Final?" superkangelastest.
Novik on ka vaba kultuuri eestvõitleja, kes kuulub emeriitliikmena fännimeediat toetavasse mittetulundusühendusse Organization for Transformative Works.

Isiklikku

Naomi Novik on abielus ettevõtja ja kirjaniku Charles Ardaiga, nad elavad New Yorgis Manhattanil.

Eesti keeles

Eesti keeles ilmus Noviku esikromaan "Tema Majesteedi lohe" 2010. aastal kirjastuses Pegasus Tiina Viili tõlkes.
Adrian Hasler

Adrian Hasler (sündinud 11. veebruaril 1964) on Liechtensteini poliitik, alates 27. märtsist 2013 Liechtensteini peaminister.
Ta on Progressiivse Kodanikepartei liige.
Adrian Hasler õppis Šveitsis Sankt Galleni ülikoolis ärijuhtimist ning töötas enne poliitikasse siirdumist eraettevõtluses, sealhulgas panganduse alal.
Aastal 2001 valiti ta parlamenti. Alates 2004. aastast oli ta Liechtensteini politseijuht.